Sveits begrenser innvandring fra alle EU-land
Sveits, som ikke selv er EU-medlem, har fra før en spesiell kvote for innvandring fra de åtte østeuropeiske landene som ble med i EU i 2004. I tillegg gjelder spesielle og strengere regler for Bulgaria og Romania som ble med i EU i 2007. Justisdepartementet opplyser at det nå vil begrense innvandringen fra de øvrige 17 EU-landene til 53.700 bosetningstillatelser per år. Sveits kan i henhold til en avtale med EU påkalle en sikkerhetsklausul hvis innvandringen overstiger et visst nivå. EUs utenrikspolitiske sjef Cathrine Ashton sier at det sveitsiske tiltaket er i strid med avtalen med EU. - Bestemmelsene ser bort fra de store fordelene som fri bevegelse for personer gir både Sveits og EU, tilføyer hun. Den totale innvandringen har de siste årene oversteget utvandringen med 60.000 til 80.000, ifølge Sveits justisdepartement. - Det er uro i befolkningen, og det er nødvendig å ta denne uroen alvorlig, sa justisminister Simonetta Sommaruga på en pressekonferanse onsdag.
Den sveitsiske regjeringen utvider begrensningen på innvandring til å omfatte alle EU-land. Befolkningen er urolig, ifølge regjeringen.